b"\n_START_ARTICLE_\nFrancisco Carre\xc3\xb3n\n_START_SECTION_\nTalambuhay\n_START_PARAGRAPH_\nSi Carre\xc3\xb3n ay ipinanganak noong ika-5\xc2\xa0ng Oktubre 1868 kay Espiridion Carre\xc3\xb3n at Jacinta Marcos sa bayan ng Cotabato sa pulo ng Mindanao. Nag-aral siya sa Trozo, Manila, matapos lumipat doon noong kanyang kabataan. Nang siya'y lumaki, nagtrabaho siya bilang isang panday tapos bilang isang machacante sa Tondo, kung saan nakatatanggap siya ng isang peseta bawat linggo sa parehong trabaho. Matapos manilbihan sa isang negosyong pagmamay-ari ng kanyang tiyuhin sa Intramuros, sumali siya sa Cuerpo de Caribi\xc3\xb1ero ng pamahalaang Kastila noong 1886. Ikinasal siya kay Bibiana Bastida, at nagkaron sila ng isang anak na namatay.\n_START_SECTION_\nHimagsikang Pilipino\n_START_PARAGRAPH_\nNoong 1892, si Carre\xc3\xb3n ay sumanib sa Katipunan matapos sumali ang kanyang kamag-anak na si Emilio Jacinto. Nagsimula ang kanyang paninilbihan sa kalipunan bilang pinuno ng Balangay Silanganan ngunit lumipat din siya sa ibang sangay ng nito, ang Balangay Dapitan. Habang siya ay gumaganap bilang kosehal ng Katipunan, nanilbihan din siyang guwardya sibil amatapos lumipat mula sa Cuerpo de Caribi\xc3\xb1ero. Sa kapanahunan ng Himagsikang Pilipino, nakipaglaban siya sa Labanan ng Tulay ng Zapote sa Cavite noong ika-17\xc2\xa0ng Pebrero 1897. Kumampi si Carre\xc3\xb3n kay Andres Bonifacio nang maakusahan si Bonifacio ng pagtataksil at nagbigay pa siya ng panayam para ipagtanggol ito. Subalit, nanatiling matatag ang hatol at si Bonifacio ay ibinitay. Lumiit ang kanyang naging papel sa kalipunan matapos ng pangyayaring ito hanggang sa magsimula and Digmaang Pilipino-Amerikano. Pero kahit papano, mayroon pa ring kaalaman si Carre\xc3\xb3n sa mga pangyayari sa kalipunan gaya ng tangkang pagtakas kay Jose Rizal sa pamamagitan ng pagpapanggap ni Emilio Jacinto bilang isang alila._NEWLINE_Matapos sumuko so Emilio Aguinaldo sa Estados Unidos, si Carre\xc3\xb3n, kasama sina Macario Sacay at Lope K. Santos, at ang iba pang dating miyembro ng Katipunan, ay ginawa ang Partidong Nacionalista (di tulad ng kasalukuyang Partido Nacionalista), at itinatag ang Republika ng Katagalugan. Bilang Pangalawang Pangulo at Pinunong Kawani, nakipaglaban si Carre\xc3\xb3n sa Estados Unidos kasama ng iba pang kasapi sa republika. Noong ika-14\xc2\xa0ng Huly 1906, habang itinatatag ang Pambansang Asembliya ng Pilipinas, ang mga kasapi sa republika, kasama si Carre\xc3\xb3n, ay pumasok sa Maynila ngunit hindi sila dinakip ng mga namamahalang Amerikano. Sa parehong araw, pumunta sila sa isang pista sa Cavite, ngunit sila ay nadakip doon. Isa pala itong patibong para mahuli ang grupo. Kinasuhan sila bilang mga bandido at nakulong sila sa lumang Kulungan ng Bilibid. Noong ika-6\xc2\xa0ng Agosto, nahatulan siya ng pagkakakulong ng habang-buhay. Masuwerte siya dahil si Sacay naman ay ibinitay noong ika-13\xc2\xa0ng Setyembre. Pinalaya siya noong taong 1930 matapos patawarin ang kanyang mga sala."